NOK รูดหนัก 13% หลัง AAV พับแผนซื้อหุ้นจากกลุ่ม “จุฬางกูร”
NOK รูดหนัก 13% หลัง AAV พับแผนซื้อหุ้นจากกลุ่ม "จุฬางกูร" โดย ณ เวลา 10.04 น. อยู่ที่ระดับ 2.28 บาท ลบ 0.34 บาท หรือ 12.98% สูงสุดที่ระดับ 2.38 บาท ต่ำสุดที่ระดับ 2.24 บาท ด้วยมูลค่าการซื้อขาย 2.1 ล้านบาท
6 มี.ค. 2562

ผู้สื่อข่าวรายงานว่า ราคาหุ้น บริษัท สายการบินนกแอร์ จำกัด (มหาชน) หรือ NOK ณ เวลา 10.04 น. อยู่ที่ระดับ 2.28 บาท ลบ 0.34 บาท หรือ 12.98% สูงสุดที่ระดับ 2.38 บาท ต่ำสุดที่ระดับ 2.24 บาท ด้วยมูลค่าการซื้อขาย 2.1 ล้านบาท

โดยราคาหุ้น NOK ปรับตัวลดลงอย่างหนักวันนี้ หลังมีการรายงานข่าวว่า บริษัท เอเชีย เอวิเอชั่น จำกัด (มหาชน) หรือ AAV ได้ยกเลิกแผนการเข้าซื้อหุ้น บริษัท สายการบินนกแอร์ จำกัด (มหาชน) หรือ NOK จากกลุ่มจุฬางกูร ซึ่งเป็นผู้ถือหุ้นใหญ่ หลังจากก่อนหน้านี้บริษัทได้พิจารณาถึงความเหมาะสมในการลงทุนดังกล่าว แต่ยังมิได้มีข้อตกลงอย่างเป็นลายลักษณ์อักษร และยังไม่ได้กระทำการใดที่มีผลผูกพันบริษัทเกี่ยวกับการซื้อขายหุ้น NOK แต่อย่างใด
ขณะเดียวกัน ราคาหุ้นบริษัท เอเชีย เอวิเอชั่น จำกัด (มหาชน) หรือ AAV ณ เวลา 10.10 น. อยู่ที่ระดับ 4.24 บาท ลบ 0.12 บาท หรือ 2.74%  ด้วยมูลค่าซื้อขาย 55.26 ล้านบาท